V. Tomanová, ministerka práce, sociálnych vecí a rodiny SR: (2009-03-10):
Vrátim sa k tomu „kradnúť“ komu a čo a „podľa seba súdim teba“. Vážené dámy, vážení páni, ja som v relácii Na telo v nedeľu položila prakticky rečnícku otázku, kde som povedala, že je to moja momentálna myšlienka, a predvetie k tejto vete znelo, kde som povedala, že prechádzajúca vláda schválila tieto zákony a povedala, že tieto peniaze sú peniaze, ktoré si sporia v druhom pilieri, sú peniaze sporiteľov. V roku 2007 v júli, keď som uvádzala zákon do medzirezortného pripomienkového, novelu zákona č. 43 do medzirezortného, som znovu zopakovala túto istú vetu a povedala som, že bola to predchádzajúca vláda, ktorá povedala, že ide o peniaze sporiteľov. V tejto súvislosti si dovolím vysvetliť, peniaze, ktoré platia zamestnávatelia z odvodov hrubých miezd 18 %, z toho 14 % do dôchodkového fondu a 4 % do invalidného, platia a sú vlastne verejné zdroje. Prichádzajú do Sociálnej poisťovne a ten, kto sa rozhodol vstúpiť do druhého piliera a uzatvoriť zmluvu so súkromnou správcovskou spoločnosťou, odrazu 9 % z tých 18 % verejných zdrojov, z ktorých neplatil ani odvody, ani dane, dostáva tieto peniaze do svojho vlastníctva. Ten, kto vstúpil do druhého piliera, uzatvára zmluvu, hovorím zmluvu, o tom, komu tieto peniaze odkáže. Odkazuje ich fyzickej, právnickej osobe, napríklad môže ich odkázať spokojne nejakému záhradníctvu a podobne a nie svojim deťom. Jedinou spoločnou črtou vlastníctva, keď by ste skúmali Občiansky zákonník, zistíte, že je dedenie. Otázka dedenia je tu zase problémová, pretože čo hovoríme o neopomenuteľných vlastníkoch, hovorím o deťoch. Vážené dámy, vážení páni, spamätajte sa! A vrátim sa k tej mojej rečníckej otázke, ktorú som položila v relácii Na telo a kde keď hovoríte o tom, že „kradneme peniaze sporiteľom a prejedáme tieto peniaze“, ja sa spytujem, či vyplácanie dôchodkov našim rodičom, starým rodičom, vyplácanie dôchodkov našim invalidným príbuzným alebo vdovských, vdoveckých alebo sirotských dôchodkov je prejedanie peňazí alebo kradnutie? Asi nie! (Potlesk.) Ak som povedala, že tieto peniaze v prvom momente a prvá myšlienka bola použiť napríklad na hľadanie zložitého systému riešenia dopadov hypotekárnych úverov, kde ľudia prichádzajú o strechu a budú prichádzať o strechu nad hlavou, napríklad na to, aby sme pomohli preklenúť obdobie alebo za účelom vzdelávania, ja sa spytujem, pretože tá otázka smerovala k jednej jedinej veci, ak kradneme, ak zneužívame tieto peniaze tým, že z nich vyplácame dôchodky ľuďom, ktorí 43,8 roka, priemerný údaj k 31. 12. 2003, do systému platili, ja sa spytujem, koho hájite, keď poviem, že tie peniaze vyplatíme ľuďom? Koho hájite? Jednoznačne ste hovorcami dôchodkových správcovských spoločností, kde ste zabezpečili zákonom hromadenie peňazí, a to aj peňazí zo štátneho rozpočtu, zhruba za 223-tisíc občanov platíme zo štátneho rozpočtu do súkromných dôchodkových spoločností, kde platíme poplatky skryté i zo zákona a kde tieto peniaze prepadajú. Ako prepadajú, aké bolo hodnotenie? Zoberiem si z novín, pretože tie tak zvyknú hovoriť podľa vás a niektorých pravdu, a pritom zavádzajú mnohých ľudí, ale poviem, zhodnotenie majetku na dôchodkovom účte od roku 2006 od 6. mesiaca, teda druhá polovica, je záporné od 0,4 %, mínus 0,4 % do 9. mesiaca 2008 mínus 7,5 %. Naozaj si takto predstavujete narábať s peniazmi zo štátneho rozpočtu? Odvádzať ich do súkromných dôchodkových správcovských spoločností, ktoré tie peniaze znehodnocujú a si nehanebne z nich stŕhajú poplatky?! Ďakujem, pán predsedajúci, skončila som. (Potlesk.)